ཨ་ཕས་ངའི་ཕྲག་པར་ཐལ་ལྕག་ཡང་མོས་རྡེག་ཙམ་བྱས་ཤིང་གདོང་ཡོངས་ལ་བྱམས་བརྩེ་དང་ཡིད་ཚིམ་གྱི་འཛུམ་གྱིས་ཁེངས་ནས་བཤད་རྒྱུར།ཡི་གེ་ཞིག་མ་ཤེས་པར་གནའ་གཏམ་འདོན་མ་ཐུབ་པར་སྐྱོན་ཅི་ཡོད།ཨ་ཕས་ཀྱང་ཡི་གེ་འདོན་མ་མྱོང་བ་རེད་མོད་ད་ལྟ་ཧ་ཅང་སྐྱིད་པོར་བསྡད་ཡོད་པ་མ་རེད་དམ།གནའ་གཏམ་ནི་བྱིས་པའི་མགོ་གཡོག་སྤྱད་ཙམ་རེད།དེ་ལས་ད་ལྟ་ཁྱོད་ནི་མནའ་མ་ལེན་པའི་ལོ་ཚོད་ལ་སོན་ཡོད་པས་་་་་་་་ཟེར་ནས་མ་ཡར་གྱི་གདོང་ལ་ལྟ་ཙམ་བྱས་པ་དང་།མ་ཡར་གྱིས་ཀྱང་ཁོང་གི་སྐད་ཆར་གནས་ལུགས་ཡོད་པའམ།ཡང་ན་ང་ལ་སེམས་གསོ་བྱེད་སྤྱད་ཡག་པོ་ཞིག་ཡིན་པ་ཤེས་པ་ལྟར་གདོང་མདོག་ཇེ་ཡག་ཏུ་གྱུར་ཏེ་མུ་མཐུད་དུ་ཅི་ཟེར་ལ་ཉན་འདུག་པ་མཐོང་ནས་སྤྲོ་བ་བླ་ལྷག་ཏུ་འཕེལ་ཏེ།མུ་མཐུད་དུ་སྦྲེལ་ནས་བཤད་བྱུང་།ལྷ་མོ་ནི་ཁྱོད་ལ་མི་དགོས་ཀྱང་ཆོགའོན་ཀྱང་མནའ་མ་ནི་གང་སར་ཡོད་པས།ཨ་ཕས་ཁྱོད་ལ་མནའ་མ་མཛེས་མ་ཞིག་བཙལ་ན་བསམ་དོན་འགྲུབ་སོང་བ་ཡིན་ཟེར་ནས་མུ་མཐུད་དུ་མ་ཡར་གྱི་གདོང་ལ་ལྟ་ཞོར་དང་དགོད་ཞོར་བྱེད།